DA Den Europæiske Unions Tidende CE 84/587

(2004/C 84 E/0663)

SKRIFTLIG FORESPØRGSEL E-0424/04

af Ilda Figueiredo (GUE/NGL) til Kommissionen

(17. februar 2004)

Om: Beskyttelse af den håndværksmæssige forarbejdning af vidje i den autonome region Madeira

Håndværksmæssig forarbejdning af vidje er en traditionel aktivitet i den autonome region Madeira og er et af de traditionelle erhverv i befolkningen på Atlanterhavsøerne Madeira og Porto Santo.

Fremstilling af vidje og forarbejdning heraf er grundlaget for flere hundrede arbejdspladser og er af stor økonomisk betydning i nogle samfund i regionen, som mange familier er afhængige af. På grund af konkurrence fra varer fra tredjelande, især i Asien, befinder dette erhverv sig i en dyb krise og der er, hvis der ikke sker grundlæggende ændringer, risiko for, at dette og hermed også en del af kulturen i den befolkning, som for over 500 år siden etablerede sig på øerne, uddør.

Hidtil har der ikke eksisteret midler til at beskytte denne særlige aktivitet i denne region i EU's randområde. De hidtil trufne foranstaltninger har ikke været tilstrækkeligt gennemgribende for sektoren, hverken når det gjaldt fremstillingen, den håndværksmæssige forarbejdning eller afsætningen. Der er behov for særlige støtteprogrammer med en større rækkevidde for at fremme moderniseringen af dyrknings- og forarbejdningsmetoderne og undersøgelser af, hvilke varer der kan fremstilles og afsættes, samt salgsfremmende foranstaltninger.

Kommissionen bedes derfor besvare følgende: Hvilke foranstaltninger kan der komme på tale som støtte til det regionale håndværk, og hvilke muligheder er der for, at der kan ydes støtte til denne sektor, så den kan moderniseres og overleve som håndværksproduktion i EU?

Svar afgivet på Kommissionens vegne af Franz Fischler

(13. april 2004)

Kommissionen deler det ærede medlems holdning, for så vidt angår den økonomiske og kulturelle betydning af traditionelt håndværk, herunder også håndværksmæssig forarbejdning af vidje på Madeira.

Kommissionen, der er klar over behovet for at valorisere kvaliteten af håndværksprodukter, har foretaget en undersøgelse for at få en oversigt over de forskellige håndværk i Europa. I undersøgelsen fremsættes desuden en række henstillinger med henblik på gennemførelse af strategier til fremme af produkterne, herunder såvel foranstaltninger til at bevare og overføre knowhow som foranstaltninger til at fremme adgangen til de internationale og nationale markeder via e-handel.

Den endelige rapport over undersøgelsen findes på følgende internetadresse: (http://europa.eu.int/comm/ enterprise/entrepreneurship/craft/craft-studies/rarecrafts.htm).

Derfor omfatter det operationelle program for Madeira (Popram III) under »Foranstaltning 2.3: Konkurrencedygtighed og økonomisk effektivitet« forskellige aktioner med henblik på at beskytte og udvikle håndværk. Det ærede medlems opmærksomhed henledes navnlig på den aktion, der er beskrevet i programtillægget, nemlig »Aktion 2.3.2.: Dynamisering af erhvervsklimaet«, hvormed det er hensigten at finansiere projekter, der tager sigte på at valorisere de særlige regionale produkter inden for håndværk som gobelin- og broderifremstilling og kurvefletning.

Ud over disse foranstaltninger til fordel for håndværk er vidjedyrkningen på Madeira — forbindelse med Posei — omfattet af særlige foranstaltninger for visse landbrugsprodukter til fordel for Azorerne og Madeira, der blev vedtaget ved Rådets forordning (EF) nr. 1453/2001 af 28. juni 2001 (1).

Kommissionen har finansieret en undersøgelse vedrørende »støtte til regionalt håndværk«, hvormed formålet er at analysere mulighederne for at støtte og puste nyt liv i håndværk. Dernæst blev der udarbejdet et udkast til et program om »strukturomlægning af regionalt håndværk« til iværksættelse af nye foranstaltninger med sigte på at aktivere og udvikle gobelin-, broderi- og kurvefletningsområderne.

Kommissionen har derudover også gennem rammeprogrammet Euromed Héritage II finansieret projektet Prodecom. Formålet hermed er at fremhæve den kunsthåndværksmæssige og håndværksmæssige side af kulturarven i Euro-Middelhavsområdet ved hjælp af mærket »kulturudviklingsprodukt«, der skal gøre det lettere at anerkende håndværksprodukters kvalitet og originalitet og senere at markedsføre dem i Europa og andre steder. Koordineringen af projektet varetages af Chambre des Beaux Arts de Méditerranée (2).

Endelig udarbejdes der i øjeblikket en særlig støtteordning med sigte på salgsfremmende foranstaltninger for disse håndværksprodukter.

Kommissionen fortsætter sine overvejelser om dette emne og har til hensigt at indlede forberedelserne til en evaluering af, om der kan indføres et fællesskabsinstrument til valorisering og fremme af de produkter — bortset fra landbrugsprodukter — der typisk fremstilles af små europæiske virksomheder, herunder også typiske traditionelle produkter, der fremstilles i den yderste periferi og udgør en integrerende del af den europæiske kulturarv, samtidig med at de økonomisk set udgør et uvurderligt aktiv for producenterne (for det meste små virksomheder og mikrovirksomheder) og lokalsamfundene.

Den Europæiske Socialfond (ESF) samfinansierer programmet Popram III i forbindelse med EFSR III (2000-2006) med 99 075 446 EUR (Foranstaltning 1.5 — Menneskelig kompetence og social lighed). EU's indsats på Madeira tager sigte på at forbedre befolkningens kvalifikationsniveau og fremme beskæftigelsen og beskæftigelsesmulighederne såvel som ligestilling og social integration. Dette sker gennem støtte til kvalificering af unge i eller uden for uddannelsessystemet, uddannelse af erhvervsaktive og omskoling og reintegrering af arbejdsløse på arbejdsmarkedet eller gennem lokale jobskabelsesforanstaltninger.

EU-bistanden til kurvefletning indgår i denne globale plan for udvikling af menneskelige ressourcer, der er fastlagt for den autonome region Madeira. Det er de nationale myndigheders opgave at fastlægge de særlige politikker for de forskellige sektorer. I denne forbindelse har de nationale myndigheder — trods mulig adgang til alle de af ESF finansierede aktioner — inden for Popram III opstillet udvælgelseskriterier, der prioriterer projekter om uddannelsesplaner fra virksomheder i sektoren, der er under strukturomlægning, samt ansøgninger til aktion 1.5.3 — Uddannelse af erhvervsaktive.

(1) EFT L 198 af 21.7.2001.

(2) 59, rue Cambronne — 75015 Paris. — ch.beaux.arts@wanadoo.fr.